Ir-Renju Unit mistenni jibda jagħti l-vaċċin lill-persuni 'l fuq minn 40 sena hekk kif ilbieraħ tħabbar li iktar minn 20 miljun adult ingħata l-vaċċin. Il-pajjiż ser ikollu bżonn 1.65 biljun lira Sterlina addizzjoniali biex jiffinanzja t-tilqim mgħaġġel. L-aħbar tal-20 miljun tilqima kienet deskritta mill-Prim Ministru Boris Johnson bħala pass importanti u jirrappreżenta kisba nazzjonali enormi u ta xhieda tal-importanza tas-saħħa tal-pajjiż, il-ħaddiema, il-voluntiera u l-forzi armati. Huwa ħeġġeġ lil kulħadd biex jieħu l-vaċċin meta jissejjaħ għax kull tilqima tagħmel differenza fil-battalja tal-pajjiż kontra l-COVID-19. L-Ingilterra sofriet l-ogħla numru ta' mwiet COVID-19 fl-Ewropa u l-ikbar xokk ekonomiku fost il-pajjiżi sinjuri l-kbar.